F1-titelgeveg op mespunt gebalanseerLewis Hamilton en Max Verstappen spook sake in Saoedi-Arabië uit. Foto: Twitter. Ná ’n aksiebelaaide Grand Prix in Saoedi-Arabië – waar die straatrenbaan in Jeddah se strate vir ’n hele paar onderbrekings en botsings gesorg het – is Lewis Hamilton en Max Verstappen nou gelyk op die jaerspunteleer. Omstredenheid volg egter kort op die hakke van die twee wêreldtitel-aanspraakmakers se swaardekruis-sessies en F1-beamptes moes gereeld tussenbeide tree. Die grootste twispunt (waaroor Mercedes- en Red Bull-ondersteuners nog lank om die braaivleisvure gaan kibbel) het in die 37ste ronde van die wedren plaasgevind. Verstappen het in die voorafgaande rondes sy plek voor in die wedrenkoor dalk met te veel aggressie verdedig en hy is aangesê om sy plek aan Hamilton af te staan. Die Red Bull-renjaer het terstond ankers aangeslaan om vir Hamilton verbykomkans te gee, maar die verdedigende wêreldkampioen is onkant betrap en hy het teen sy aartsvyand vasgejaag. The big talking point from Jeddah ????#SaudiArabianGP ???????? #F1 pic.twitter.com/bkWWqlcbyO — Formula 1 (@F1) December 5, 2021 Nodeloos is daar ’n bohaai opgeskop en Verstappen is onder meer met tien sekondes beboet. Hy het egter sy podiumplek behou en die geveg om die wêreldtitel stuur nou op ’n opwindende slottoneel in Abu Dhabi af. F1-ondersteuners het terselfdertyd ook gestem dat die jong Nederlander die bestuurder van die dag was. Tog was Hamilton warm onder die kraag en hy het Verstappen daarvan beskuldig dat hy nie respek vir F1 se reëls en regulasies het nie. “In my loopbaan het ek al ’n paar karakters teëgekom wat dinge te ver op die baan voer; Max is ongetwyfeld een van hulle. Ek moes al soveel kere botsings met hom probeer vermy,” het Hamilton gesê. Volgens die Mercedes-renjaer was hy onbewus van die feit dat Verstappen vir hom moes plek maak. “Ek het nie geweet wat aan die gang was nie en alles was baie deurmekaar. Hy het net uit die bloute stadiger gery en ’n bietjie op die renbaan begin rondbeweeg. Ek het aanvanklik gedink dis die een of ander taktiek. “Die volgende oomblik rem hy en ek moes vinnig spring om ’n ernstiger botsing te vermy. Vir Max maak dit nie saak as nie een van ons die wedren voltooi nie; daarteenoor wil ek hê dat ons al twee moet klaarmaak.” Verstappen meen dat gebrekkige kommunikasie die hoofrede vir die botsing was. “Ek is aangesê om die plek vir hom terug te gee en het dadelik na regs beweeg – om te wys dat ek plek maak – en ek het gerem. Hy het net heeltyd agter my gebly; ek dink swak kommunikasie het ’n groot rol in alles gespeel,” het Verstappen gesê. Uitslae: Jaerspunteleer: Vervaardigerspunteleer: ONE RACE TO GO. ZERO POINTS IN IT. Who wins?!#SaudiArabianGP ???????? #F1 pic.twitter.com/6RfnXMutH7 — Formula 1 (@F1) December 5, 2021